b'\n_START_ARTICLE_\nNogometni klub Dom\xc5\xbeale\n_START_SECTION_\nOd ustanovitve do osamosvojitve\n_START_PARAGRAPH_\nZgodovina organiziranega igranja nogometa v Dom\xc5\xbealah sega v leto 1921, ko je bil ustanovljen SK Disk (\xc5\xa0portni klub Disk). Klub je igral predvsem tekme z nasprotniki iz lokalnega okolja, prve mednarodne tekme z nasprotniki iz Avstrije so bile odigrane po letu 1933. Leta 1931 je skupina nekdanjih \xc4\x8dlanov zaradi ideolo\xc5\xa1kega razhajanja ustanovila SK Dom\xc5\xbeale (\xc5\xa0portni klub Dom\xc5\xbeale). Do zdru\xc5\xbeitve leta 1938 je bilo med kluboma odigranih ve\xc4\x8d krajevnih derbijev. V sezoni 1939/40 je zdru\xc5\xbeeni klub nastopil v slovenski ligi - zahod._NEWLINE_Po drugi svetovni vojni je leta 1948 klub dobil nov stadion, zgrajen po na\xc4\x8drtih Stanka Bloudka. Klub je vse do leta 1984 igral v ni\xc5\xbejeliga\xc5\xa1kih podzveznih ljubljanskih ligah. Najvidnej\xc5\xa1i uspeh tega obdobja je bila uvrstitev v finale pokala ljubljanske podzveze v sezoni 1964/65. Leta 1983 je mesto trenerja prevzel Dimitrije Srbu, nekdanji nogometa\xc5\xa1 ljubljanske Olimpije. Pod njegovim vodstvom je klubu uspela uvrstitev v prvo republi\xc5\xa1ko ligo, v kateri so igrali vse do osamosvojitve.\n_START_SECTION_\nVzponi in padci\n_START_PARAGRAPH_\nPo osamosvojitvi Slovenije in oblikovanju nove enotne slovenske nogometne lige, je bil vanjo vklju\xc4\x8den tudi dom\xc5\xbealski klub. Uvodno sezono je pod imenom Lek Dom\xc5\xbeale zasedel skromno 19. mesto in izpadel v drugo ligo. Povratek jim je po letih igranja v drugi ligi uspel v sezoni 1997/98. V drugi ligi so kon\xc4\x8dali na tretjem mestu, v kvalifikacijskih tekmah z zadnjeuvr\xc5\xa1\xc4\x8denim prvoliga\xc5\xa1em Setom iz Vev\xc4\x8d pa so si priigrali mesto v prvi ligi. Prvi dve sezoni so igrali pod imenom BS Tehnik Dom\xc5\xbeale in kon\xc4\x8dali na 8. in 9. mestu prvenstvene lestvice. V sezoni 2000/01 so s kon\xc4\x8dnim 10. mestom uspeli obstati v prvi ligi, sezono zatem, ob klubskem jubileju, pa so kon\xc4\x8dali krepko zadnji in izpadli v drugo ligo.\n_START_SECTION_\nVzpon na vrh\n_START_PARAGRAPH_\nPo izpadu je bil klub temeljito organizacijsko prenovljen. Na mesto \xc5\xa1portnega direktorja je bil imenovan Nenad Protega, dotedanji nogometa\xc5\xa1 kluba, mesto trenerja pa je prevzel Slavi\xc5\xa1a Stojanovi\xc4\x8d. Drugoliga\xc5\xa1ko sezono so kon\xc4\x8dali na prvem mestu in se ekspresno vrnili med prvoliga\xc5\xa1ko dru\xc5\xa1\xc4\x8dino. Po povratku so napredovali leto za letom. Sezono 2003/04 so kon\xc4\x8dali na 8. mestu, sezono kasneje pa na drugem in se prvi\xc4\x8d uvrstili v pokal Uefa. V prvem kvalifikacijskem krogu so izlo\xc4\x8dili sanmarinski Domagnano, v drugem pa izraelski Ashdod. V prvem krogu jim je \xc5\xbereb namenil VfB Stuttgart. Po porazu na prvi tekmi v gosteh, so zmagali doma\xc4\x8do tekmo. Kljub izpadu po skupnem izidu velja doma\xc4\x8da zmaga za enega ve\xc4\x8djih uspehov kluba. Prvoliga\xc5\xa1ko sezono so z zaostankom dveh to\xc4\x8dk kon\xc4\x8dali le za Gorico. Med zimskim prestopnim rokom so izpeljali prvi odmevnej\xc5\xa1i prestop igralca. Dalibor Stevanovi\xc4\x8d je za tedaj rekordno vsoto prestopil v \xc5\xa1panski Real Sociedad. Drugo mesto v prvenstvu jih je ponovno vodilo v pokal Uefa, kjer so v prvem predkrogu brez te\xc5\xbeav izlo\xc4\x8dili HNK Ora\xc5\xa1je. V drugem predkrogu jim je \xc5\xbereb ponovno namenil izraelski Ashdod. Po zmagi v gosteh, so priigrano prednost zapravili v zadnjih minutah doma\xc4\x8de tekme in nepri\xc4\x8dakovano izpadli. _NEWLINE_V sezoni 2006/07 jim je uspel preboj na vrh. Sezono so ko\xc4\x8dnali s 75 to\xc4\x8dkami in naskokom 17 to\xc4\x8dk pred najbli\xc5\xbejim zasledovalcem. Med prvenstvom so izpeljali \xc5\xa1e drugi ve\xc4\x8dji prestop, saj so v \xc5\xa1panski Real Betis najprej posodili, ob koncu sezone pa prodali Branka Ili\xc4\x8da. Z osvojitvijo prvenstva so se uvrstili v kvalifikacije za Ligo prvakov. Po uspe\xc5\xa1nem prvem kvalifikacijskem krogu, ko so izlo\xc4\x8dili KF Tirana, so v drugem krogu izpadli proti zagreb\xc5\xa1kemu Dinamu. Pred uvodom v sezono 2007/08 je bil obujen Superpokal Slovenije, v katerem so se Dom\xc5\xbeale pomerile s pokalnim prvakom Koprom in osvojile novo lovoriko. V prvenstvu so ponovili uspeh in s 76 to\xc4\x8dkami osvojili naslov prvaka. Po koncu sezone je pri\xc5\xa1lo do kadrovskih menjav v vodstvu kluba, po petih sezonah ga je zapustil trener Slavi\xc5\xa1a Stojanovi\xc4\x8d, kasneje pa \xc5\xa1e \xc5\xa1portni direktor Nenad Protega. Na mesto trenerja je bil imenovan Robert Pevnik. Sledil je ponovni izpad v drugem krogu kvalifikacij lige prvakov proti Dinamu in razmeroma slab start v prvoliga\xc5\xa1ko sezono. Robert Pevnik je mesto trenerja zapustil konec oktobra 2008, zamenjal ga je Vlado Bad\xc5\xbeim.\n_START_SECTION_\nStadion\n_START_PARAGRAPH_\n\xc5\xa0portni park Dom\xc5\xbeale je bil zgrajen leta 1948 po na\xc4\x8drtih Stanka Bloudka. Kasneje je bil ve\xc4\x8dkrat posodobljen, nazadnje leta 2006. Pokrita tribuna s kapaciteto 2192 sedi\xc5\xa1\xc4\x8d je bila zgrajena leta 2004, \xc5\xbearometi pa so bili postavljeni leta 2005. Celotna kapaciteta stadiona trenutno zna\xc5\xa1a 3100 sedi\xc5\xa1\xc4\x8d.'